Zbog sumnje u kazneno djelo bludne radnje i spolnu zloporabu djeteta mlađeg od 15 godina, policija je u utorak uhitila 72-godišnjaka s otoka Hvara, a riječ je o jednom od tamošnjih župnika.

Za prvo kazneno djelo predviđena je kazna zatvora od jedne do tri godine zatvora, a za drugo zatvor u trajanju do osam godina. Kako doznajemo, navodno se radi o više kaznenih djela počinjenih u duljem vremenskom razdoblju na štetu jedne djevojčice.



Nakon privođenja na Općinsko državno odvjetništvo u Splitu, uhićeni je svećenik ispitan te je sudac istrage odredio mjeru opreza – obveze javljanja u policijsku postaju te zabranu uspostavljanja kontakta i približavanja žrtvi, iako je ODO tražio istražni zatvor zbog opasnosti od utjecaja na svjedoke i mogućnosti ponavljanja djela. Iz ODO-a Split najavili su žalbu na ovakvu odluku.

Kompliciran slučaj

– Nakon dovršenoga kriminalističkog istraživanja, 72-godišnjak je uz kaznenu prijavu jučer tijekom dana predan pritvorskom nadzorniku – priopćili su iz splitske policije na naš upit.



Pojašnjeno nam je da je riječ o kompliciranom slučaju, a zašto je to toliko komplicirano, shvatilo se nakon priopćenja Hvarske biskupije koje je objavljeno preko IKA-e.



Dakle, radi se o svećeniku koji pripada toj biskupiji, a po neslužbenim informacijama prijavila ga je majka jedne djevojčice mlađe od 15 godina, i to da je njezinu kćer pipao po grudima i štipao po intimnim dijelovima.



"Biskupski ordinarijat u Hvaru primio je obavijest o uhićenju i započetom kriminalističkom istraživanju jednoga klerika Hvarske biskupije zbog osnovane sumnje u počinjenje kaznenih djela iz domene kazneno-pravne zaštite djece i maloljetnika.



U skladu s propisima kanonskoga prava, dijecezanski biskup izrekao je kleriku sve mjere predviđene crkvenim zakonodavstvom u takvim slučajevima. Hvarski biskup Petar Palić izražava duboko žaljenje i suosjećanje s osobom koja je doživjela zlostavljanje i njezinom obitelji. Ujedno, biskup izražava beskompromisni stav u suočavanju s takvim zloporabama koje umnogome narušavaju povjerenje i svekolike odnose unutar crkvene zajednice", stoji u priopćenju biskupije.